देश के पूर्व मुख्य चुनाव आयुक्त डॉ. एसवाईएस कुरैशी ने कहा कि गुड़गांव समस्याओं से भरा पड़ा है। ऐसे गुड़गांव की कल्पना किसी ने नहीं की थी। इससे बेहतर नोएडा है। तेजी से आईटी हब के तौर पर विकसित हुए गुड़गांव की रफ्तार अब थम गई है। अगर गुड़गांव को सुधारना है तो जल्दी ही सरकार, कंपनियों और जनता को मिल कर प्रभावी कदम उठाने पड़ेंगे। गुड़गांव को स्मॉर्ट सिटी बनाना अन्य शहरों के मुकाबले आसान है। यहां पर काफी कुछ स्मॉर्ट सिटी जैसा पहले से ही है। कुछ व्यवस्थाओं को सुधार लिया जाए तो स्मॉर्ट सिटी गुड़गांव का सपना जल्दी ही पूरा हो सकेगा। नैसकॉम हरियाणा चैप्टर के अध्यक्ष एवं फिडेलिटी वर्ल्डवाइड इनवेस्टमेंट कंपनी के एमडी नितिन सेठ ने कहा कि गुड़गांव काफी महंगा हो गया है। यहां पर स्कीलड लोगों की भी कमी है। कई समस्याएं ऐसी हैं जो कंपनियों को गुड़गांव में आने से रोक रही हैं। इसके बावजूद सरकार का कोई ध्यान नहीं है। नोएडा की तर्ज पर जब तक गुड़गांव में जीडीए का निर्माण नहीं होता तब तक समस्याओं का हल नहीं हो सकता।